**Место акцента у вишесложним речима**

Усправним цртама подели следеће речи на слогове:

КЊИГА, УЧИТИ, ДЕТЕ, ПРЕПИСИВАТИ, АУТОМОБИЛ, ТРЧАТИ, ПОНЕДЕЉАК

Речи се састоје од мањих делова, то су слогови. Неке речи су једносложне (зуб, пас, прст, лав), а неке вишесложне (табла, креда, књига, столица). Одређени слогови се посебно наглашавају у изговору, а нагласак се може наћи на било ком месту у речи, осим на последњем.

Обрати пажњу на следеће речи. Наглашени слогови су написани великим словима.

НАГЛАШЕН ПРВИ СЛОГ: **ЈА**-бу-ка, **ШЉИ**-ва, **ЈА**-го-да

НАГЛАШЕН ДРУГИ СЛОГ: ба-**НА**-на, по-**МО**-ран-џа, ле-**ПО**-та

НАГЛАШЕН ТРЕЋИ СЛОГ: ман-да-**РИ**-на, а-ван-**ТУ**-ра, би-о-**ЛО**-ги-ја

НАГЛАШЕН ЧЕТВРТИ СЛОГ: не-вас-пи-**ТА**-ње, за-гос-по-**ДА**-ри-ти,

ме-ха-ни-**ЗА**-ци-ја

* **Посебно наглашавање слога у речи назива се АКЦЕНАТ, а наглашени слог АКЦЕНТОВАНИ СЛОГ.**

Када одређујемо наглашени слог, потребно је прво поделити реч на слогове. Затим ћемо прецртати последњи слог вишесложних речи јер једино он не може бити акцентован (то је једно од правила акцентовања о којима ћете учити у старијим разредима). Потом ослушкујемо који слиг се истиче у изговору.

ПРЕТРЧАВАТИ

ПРЕ-ТР-ЧА-ВА-ТИ

ПРЕ-ТР-ЧА-ВА-(ТИ)

ПРЕ-ТР-**ЧА**-ВА-(ТИ)

* Одређивање места акцента може бити забавно и смешно. Да бисмо развили осећај за одређивање наглашеног слога у речи, најбоље је да реч изговарамо тако што ћемо јој сваки пут променити место акцента. Узмимо реч ПЕВАЧИЦА. Када је поделимо на слогове ПЕ-ВА-ЧИ-ЦА, нагласићемо први слог **ПЕ**-ВА-ЧИ-ЦА, потом други ПЕ-**ВА**-ЧИ-ЦА, па на крају трећи ПЕ-ВА-**ЧИ**-ЦА.

Закључићемо да је једино исправно када је у овој речи наглашен други слог. Да бисмо правилно одредили акценат у речима, морамо дуго да вежбамо.

# *Да ли си добро ОБУЧЕН за планинарење?*

# *Јесам, обукао сам топлу јакну.*

У речи (**О**БУЧЕН) истакнут је први слог, па тако истакнута реч значи „завршити обуку“. Одговор би био добар да је питање било да ли си добро О**БУ**ЧЕН.

Да не би дошло до потешкоћа у разумевању речи, осим правилног изговора гласова, потребно је водити рачуна о правилном изговору речи, тј. правилном акцентовању. Нагласак на различитом слогу може променити облик и значење речи.

Позвали су **капеТАне** на разговор.

**КАпетане**, да ли је све спремно?

У првој реченици именица **капетан** налази се уакузативу множине, а у другој у вокативу једнине.

Вежбање:

1. Заокружи наглашен слог у следећим речима. Не заборави да реч поделиш на слогове.

МАТЕМАТИКА, ФИЗИКА, ХЕМИЈА, ГЕОГРАФИЈА, ИСТОРИЈА

2. Подвуци наглашен слог у следећим паровима речи.

а) ШУМА - ШУМАРАК

б) МАТУРА - МАТУРАНТИ

в) ГРАДИТИ - ГРАДИТЕЉ